L’ATMV posa en marxa nous servicis d'autobusos i horaris entre Llíria-València i les universitats
08 de maig de 2025

Segons explica el regidor de Mobilitat Sostenible de Llíria, Paco García, “el Camp de Túria comptarà a partir de demà divendres, dia 9 de maig, amb dos nous servicis d'autobús que operarà la concessionària Edetania Movilidad, la Línia 145 amb nous horaris i la Línia 136A Universitària, amb connexió directa a la Universitat de València i la Universitat Politècnica de València en l'avinguda de Tarongers”.

D'esta manera, la capital edetana millorarà els seus servicis interurbans amb noves línies i rutes, les quals se sumen a les que recentment ha posat en marxa l'Autoritat Metropolitana de Transport (ATMV) amb la concessió CV-101 que unix la Serrania amb València i que dona servici a les comarques dels Serrans, Rincón de Ademuz i el Camp del Túria.

Autobús universitari

García ha assenyalat que la novetat “més destacable i esperada per la joventut de la comarca és la dotació d'una línia directa i específica per a estudiants, que anirà de Llíria, passant per Benissanó i la Pobla Vallbona, directament a les universitats i facultats de l'avinguda de Tarongers a València, la qual cosa suposa un salt molt important en la mobilitat estudiantil per a estes poblacions del Camp de Túria, on cada dia centenars de jóvens han d'anar i tornar a estos centres educatius”.

L'edil de Mobilitat Sostenible ha apuntat que la nova línia universitària “comptarà amb un total de 17 servicis d'anada i tornada entre les 6.40 h del matí i les 22.00 h de la nit. Un transport que descongestionarà l'actual Línia 145 i que a més connectarà a les persones jóvens amb el seu centre universitari sense haver de passar el calvari horari de MetroValencia o els transbords en bus”.

Per part seua, l'alcalde de Llíria, Joanma Miguel, ha afirmat que amb la posada en marxa d'este servici “es complix el compromís que el Govern del Botànic va impulsar en el seu moment per a les persones usuàries del Camp de Túria, reordenant la xarxa autonòmica de transport interurbà, millorant la connectivitat amb el Cap i Casal i generant un nou espai de mobilitat a l'alumnat de la comarca, fet que es vorà complit a partir d'este divendres”.